আজ ফের বন্ধ বিদ্যাসাগর সেতু, বিকল্প রুট ঘোষণা কলকাতা পুলিশের

কলকাতা: আট ঘণ্টার জন্য বন্ধ থাকতে চলেছে শহরের অন্যতম ব্যস্ত যান চলাচলের সেতু বিদ্যাসাগর সেতু (Vidyasagar Setu)। আসন্ন ২৩ নভেম্বর, রবিবার সকাল ৬টা থেকে দুপুর ২টো পর্যন্ত সেতুতে সমস্ত ধরনের যান চলাচল বন্ধ থাকবে। সেতুর গুরুত্বপূর্ণ ‘স্টে কেবল’ ও বেয়ারিং পরিবর্তনের রক্ষণাবেক্ষণ কাজের জন্যই এই সিদ্ধান্ত নেওয়া হয়েছে বলে জানিয়েছে হুগলি রিভার ব্রিজ কমিশনার্স (HRBC)।

সেতু বন্ধের জেরে যানজটের আশঙ্কা মাথায় রেখে ইতিমধ্যেই বিশেষ ট্রাফিক পরিকল্পনা প্রস্তুত করেছে কলকাতা পুলিশ (Kolkata Police)। নগরপাল মনোজ কুমার ভার্মার নির্দেশে রবিবার সকাল থেকেই কার্যকর হবে একাধিক বিকল্প রুট। লালবাজার জানিয়েছে, সেতুসংলগ্ন এবং সংযোগকারী বিভিন্ন গুরুত্বপূর্ণ রাস্তায় যান চলাচলে সাময়িক পরিবর্তন করা হবে।

আরও পড়ুন: ফের ঘূর্ণিঝড়ের আশঙ্কা! বাংলায় কী প্রভাব পড়বে?

ট্রাফিক বিভাগ সূত্রে পাওয়া নির্দেশিকা অনুসারে, এজেসি বোস রোড – জিরাট আইল্যান্ড – বিদ্যাসাগর সেতু রুটে পশ্চিমমুখী যান সেতুতে উঠতে পারবে না।

টার্ফ ভিউ দিক থেকে আসা গাড়িগুলোকে হেস্টিংস ক্রসিংয়ের দিকে ঘুরিয়ে দেওয়া হবে, সেখান থেকে তারা যেতে পারবে সেন্ট জর্জ গেট রোড – স্ট্র্যান্ড রোড – হাওড়া ব্রিজের দিকে।

কেপি রোড – জিরাট আইল্যান্ড রুটের পশ্চিমমুখী গাড়িকে ১১ ফার্লং গেট হয়ে সেন্ট জর্জ গেট রোড – স্ট্র্যান্ড রোড – হাওড়া ব্রিজে নিয়ে যাওয়া হবে।

সিজিআর রোড – খিদিরপুর থেকে পূর্বমুখী যানকে হেস্টিংস ক্রসিং থেকে বাঁ দিকে ঘুরে সেন্ট জর্জ গেট রোড – স্ট্র্যান্ড রোড হয়ে শহরে প্রবেশ করতে হবে।

কেপি রোড – পূর্বমুখী যানকে ওয়াই-পয়েন্ট – ১০ ফার্লং গেট – রেড রোড – স্ট্র্যান্ড রোড – হাওড়া ব্রিজ হয়ে পাঠানো হবে।

পুলিশের জানিয়েছে, রবিবার সকাল ৬টা থেকে দুপুর ২টার মধ্যে রাস্তায় নামতে হলে আগে থেকেই বিকল্প রুট জেনে বেরোন। অপ্রয়োজনে বিদ্যাসাগর সেতু সংলগ্ন এলাকায় না যাওয়ার অনুরোধও জানিয়েছে লালবাজার।

বিদ্যাসাগর সেতু বন্ধ থাকায় শহরের দক্ষিণ ও পশ্চিম অংশের সংযোগ ক্ষতিগ্রস্ত হবে। ফলে হাওড়া ব্রিজ, মেয়ো রোড, রেড রোড, বিবাদি বাগান ফ্লাইওভার, এলিট মোড়—সহ বিকল্প রুটগুলিতে যানচাপ ও ধীরগতির ট্রাফিক থাকতে পারে বলে মনে করা হচ্ছে। রক্ষণাবেক্ষণ কাজ সম্পূর্ণ হওয়ার পরই বিদ্যাসাগর সেতুতে স্বাভাবিক যান চলাচল ফিরবে।